Folketing
2002-04-18

Man har jo svært ved at kunne tolke Venstres ordførers tale og det, som også bliver sagt nu, som andet end at man jo må sige, at når man i stedet for at give tilskud direkte til kunstnerne vil bruge skattesystemet til via fradrag at give tilskud til kunstnerne, ja, så er det jo et spørgsmål om, at man giver køberne af kunst mulighed for at dirigere markedet. Det er jo forholdsvis klart. Så ved jeg ikke, om man har tænkt over i Venstre eller andre steder, hvad det er for noget kunst, som så vil blive solgt. Vil det være af dem, som i forvejen har svært ved at etablere sig, eller vil det være af dem, som i forvejen er populære. Ja, det er jo nok ikke så svært. Hvis man har gået på en lille VU-skole, så kender man jo lidt til efterspørgsel og udbud. Men det er jo det, der vil komme til at ske.